钦定古今图书集成/历象汇编/庶征典/第178卷 > 《田家五行》 > 明
## 钦定古今图书集成/历象汇编/庶征典/第178卷 > 《田家五行》 > 明

### 太祖洪武二十八年野蚕成茧

按《明宝训》：洪武二十八年七月戊戌，河南汝宁府确
山县野蚕成茧，群臣贺表。太祖曰：“人君以天下为家，
使野蚕成茧，足衣被天下之人，朕当受贺。一邑之内，
偶然有之，何用贺为？”

### 成祖永乐二年野蚕成茧

按《大政纪》：永乐二年七月辛酉，礼部尚书李至刚奏，
山东郡县野蚕成茧，缫丝来进，请率百官贺。命止之。
上曰：“野蚕成茧亦常事，不足贺。使山东之地，野蚕尽
茧，足以被其一方而未遍天下，朕之心犹未安也。朕
为天下父母，一饮一食未尝忘之，若天下之民皆饱
煖而无饥寒，此可为朕贺矣。”乃止。

永乐十一年，“野蚕成茧。”

按《大政纪》。永乐十一年十一月。以野蚕丝制衾。命皇
太子奉荐太庙。先是山东民有献野蚕茧丝者。群臣
奏贺瑞应。上曰：“此祖宗所祐也。”特命织帛染柘黄制
衾以荐按《畿辅通志》。永乐十一年。束鹿县野蚕成茧。

### 英宗正统十年野蚕成茧

按《名山藏》，“正统十年十二月，真定府所属州县野蚕
成茧，知府王以丝来献，制幔褥于太庙之神位。”

### 天顺五年虫食苗

按《湖广通志》：“天顺五年，兴宁虫食苗。”

### 宪宗成化四年蚕鸣

按《浙江通志》：“成化四年，新昌何鉴家蚕鸣。”

成化十四年，虾蟆鸣于树。

按《束鹿县志》，“成化十四年夏五月，县东北乡，虾蟆鸣
于树，人异之。八月大水灌城，倾民庐舍。”

成化二十三年，“野蚕成茧。”

按《广东通志》：“成化二十三年，文昌县野蚕成茧。”

### 武宗正德十一年虫产于屋虫杀稼

按《湖广通志》：“正德十一年夏，襄阳虫生于屋。新城虫
黑色，遍屋瓦墙壁，旋扫旋生。秋，宝庆虫杀稼。”

### 世宗嘉靖元年产异虫

按《云南通志》：“嘉靖元年五月，邓川一村出异虫，背有
大星三十二点，经月始不见。”

嘉靖二十五年，“白蟾见。”

按《赣州府志》：“嘉靖二十五年丙午秋七月，瑞金儒学
泮池内，产二蟾蜍，色白如玉。”

嘉靖三十三年，蚊虫布野。

按《贵州通志》：“嘉靖三十三年夏五月，义州蚊虫布野。
嘉靖三十七年，虫食麦。”

按《河南通志》：“嘉靖三十七年，偃师有紫虫食麦。”

### 穆宗隆庆六年蛇吞鹿

按：《福建通志》：隆庆六年，莆田县文赋里有大蛇吞鹿，
遥视蛇腹下“有”字。

### 神宗万历二年蝻虫生

按《四川总志》：“万历二年，武隆、鄷都蝻虫生禾，根如刈。
万历十九年，虾蟆丛生。”

按《山西通志》：“万历十九年春，安邑虾蟆，田间及道路
多生小虾蟆，行者无驻足之处。”

万历二十二年，“蜣螂丛生。”

按：《山西通志》：万历二十二年，安邑蜣螂如前虾蟆之
多。

万历三十六年，有虫如蚊蔽空。

按《吴县志》：“万历三十六年戊申六月，有虫如蚊而大，
三倍之，抵暮聚集空中，望之如烟雾，声响成雷，经月
忽不见。于积水中生细虾无数，饥民取以为食。或云
即虫所化。”

万历四十五年，白蝶蔽天。

按《贵州通志》：“万历四十五年春三月，安庄卫白蝶群
飞蔽天，自西南赴东北，积地数尺。越三日，火阖俱烬。”

### 熹宗天启七年蚕化为黄旗蠓伤稼

按《山东通志》：“天启七年，平阴县宋杰养蚕上簇，俱未
成蚕，忽变为黄旗，阔长皆丈许，未几盗起。”

按《吴县志》：“天启七年丁卯八月，田中生蠓虫，伤稼。”

### 愍帝崇祯六年虾蟆丛生而忽散

按《贵州通志》：“崇祯六年八月，湄潭县虾蟆数万匝城
外，一日夜忽散。”

崇祯八年，蜻蜓蔽空西北去。

按《武定府志》：“崇祯乙亥三月，有蜻蜓自东飞来，向西
北去，遮空蔽日，自申至酉方尽。是年七月，流寇孙可
望等入滇，人民遭其荼毒，劓鼻断手，惨不忍言。”
崇祯十二年，虫食荞。

按《陕西通志》：“崇祯十二年秋，虫食荞。”

崇祯十六年蚁群飞。

按《山东通志》：“崇祯十六年，曹州群蚁接翅而飞，望之
若云雾。”

《春秋》四传。